CELEX: 32013R0656
Language: mt
Date: 2013-07-10 00:00:00
Title: Regolament tal-Kummissjoni (UE) Nru 656/2013 tal- 10 ta’ Lulju 2013 li jistabbilixxi miżuri ta’ tranżizzjonli fir-rigward tal-mudell ta’ passaport maħruġ fil-Kroazja għall-klieb, qtates u l-inmsa  Test b’relevanza għaż-ŻEE

11.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 190/35
            
         REGOLAMENT TAL-KUMMISSJONI (UE) Nru 656/2013
   tal-10 ta’ Lulju 2013
   li jistabbilixxi miżuri ta’ tranżizzjonli fir-rigward tal-mudell ta’ passaport maħruġ fil-Kroazja għall-klieb, qtates u l-inmsa
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat l-Att tal-Adeżjoni tal-Kroazja u b’mod partikolari l-Artikolu 3(4) tiegħu,
   Wara li kkunsidrat l-Att tal-Adeżjoni tal-Kroazja, u b’mod partikolari l-Artikolu 42 tiegħu,
   Billi:
   
               (1)
            
            
               Ir-Regolament (KE) Nru 998/2003 tal-Parlament Ewropew u tal-Kunsill tas-26 ta’ Mejju 2003 dwar il-ħtiġiet rigward is-saħħa tal-annimali li japplikaw għall-moviment mhux kummerċjali tal-pets u li jemenda d-Direttiva tal-Kunsill 92/65/KEE (1) japplika, fost l-oħrajn, għall-movimenti fl-Istati Membri ta’ dawk l-annimali domestiċi elenkati fl-Anness I tiegħu li jkunu ġejjin minn pajjiżi terzi. Il-klieb u l-qtates huma elenkati fil-Parti A u l-inmsa huma elenkati fil-Parti B ta’ dak l-Anness.
            
         
               (2)
            
            
               It-Taqsima 2 tal-Parti B tal-Anness II tar-Regolament (KE) Nru 998/2003 telenka l-pajjiżi u t-territorji, inkluża l-Kroazja, li għall-movimenti mhux kummerċjali ta’ dawk l-annimali domestiċi japplikaw regoli li huma tal-anqas ekwivalenti għar-regoli previsti f’dak ir-Regolament.
            
         
               (3)
            
            
               Bħala riżultat ta’ dan, il-klieb, il-qtates u l-inmsa li jitmexxew minn dawk il-pajjiżi u territorji għall-Istati Membri, jista’ jkollhom passaport li jikkonforma mal-mudell stabbilit fl-Anness I tad-Deċiżjoni tal-Kummissjoni 2003/803/KE tas-26 ta’ Novembru 2003 li tistabbilixxi mudell ta’ passaport tal-movimenti fil-Komunità ta’ klieb, qtates u nemes (2) u mar-rekwiżiti addizzjonali stabbiliti fl-Anness II ta’ dik id-Deċiżjoni, b’ċerti adattamenti neċessarji fil-paġna ta’ quddiem tal-mudell ta’ passaport.
            
         
               (4)
            
            
               Mid-data tal-adeżjoni tal-Kroazja, il-klieb, il-qtates u l-inmsa ma jistgħux jittieħdu mill-Kroazja fi Stat Membru ieħor sakemm ma jkunux akkumpanjati minn passaport li jikkonforma mal-mudell stabbilit fl-Anness I tad-Deċiżjoni 2003/803/KE u mar-rekwiżiti addizzjonali stabbiliti fl-Anness II ta’ dik id-Deċiżjoni.
            
         
               (5)
            
            
               Madankollu, wara dik id-data jista’ jkun għad hemm passaporti vojta stampati mill-awtoritajiet kompetenti tal-Kroazja kif ukoll dawk li ngħataw lil veterinarji awtorizzati fil-Kroazja, iżda li għadhom ma nħarġux minnhom, qabel id-data tal-adeżjoni.
            
         
               (6)
            
            
               Fl-istess ħin, il-passaporti maħruġa qabel id-data tal-adeżjoni għandhom, f’ċerti kundizzjonijiet, jibqgħu jkunu aċċettati tul il-perjodu ta’ tranżizzjoni ta’ tliet snin sabiex ikun limitat il-piż amministrattiv u finanzjarju fuq is-sidien tal-annimali domestiċi.
            
         
               (7)
            
            
               Għalhekk, sabiex tiġi ffaċilitata t-tranżizzjoni mis-sistema eżistenti għal dik fis-seħħ mill-adeżjoni tal-Kroazja, huwa xieraq li jiġu stabbiliti miżuri ta’ tranżizzjoni għall-moviment tal-annimali domestiċi mill-Kroazja lejn l-Istati Membri l-oħrajn.
            
         
               (8)
            
            
               Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
            
         ADOTTAT DAN IR-REGOLAMENT:
   Artikolu 1
   L-Istati Membri jawtorizzaw il-moviment ta’ dawk l-annimali domestiċi elenkati fil-Partijiet A u B tal-Anness I tar-Regolament (KE) Nru 998/2003 mill-Kroazja lejn it-territorju tagħhom u li magħhom ikollhom passaport maħruġ minn veterinarju awtorizzat fil-Kroazja sa mhux aktar tard mit-30 ta’ Ġunju 2014 u li jkun konformi mar-rekwiżiti li ġejjin:
   
               (a)
            
            
               huwa imfassal skont il-mudell stabbilit fl-Anness I tad-Deċiżjoni 2003/803/KE u skont ir-rekwiżiti addizzjonali stabbiliti fil-punti A, B(2)(a), B(2)(c) u C tal-Anness II ta’ dik id-Deċiżjoni;
            
         
               (b)
            
            
               b’deroga mill-punti B(1) u B(2)(b) tal-Anness II tad-Deċiżjoni 2003/803/KE, ikollu l-emblema Kroata stampata fil-kwart ta’ fuq tal-paġna ta’ quddiem, ‘il fuq mill-kliem “Republika Hrvatska”, fuq sfond ta’ lewn blu (PANTONE REFLEX BLUE).
            
         Artikolu 2
   Dan ir-Regolament jidħol fis-seħħ soġġett għal, u fid-data tad-dħul fis-seħħ tat-Trattat tal-Adeżjoni tal-Kroazja.
   Huwa japplika sat-30 ta’ Ġunju 2016.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-10 ta’ Lulju 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 146, 13.6.2003, p. 1.
   
      (2)  ĠU L 312, 27.11.2003, p. 1.